VAN MEERHOFF, PIETER - eCKE (betroubare christelike kernensiklopedie)
VAN MEERHOFF, PIETER
VAN MEERHOFF, PIETER (circa 1635–1668) is in Kopenhagen, Denemarke, gebore en het in 1659 as amptenaar in diens van die Vereenigde Oostindische Compagnie (VOC)* na die Kaap gekom. Hy verwerf be­kendheid as ontdekkingsreisiger en tussen 1660 en 1662 neem hy aan ses verkenningstogte na die Kaapse binneland deel.
Sy huwelik met Krotoa* (Eva*2) was die eerste Christelike huwelik tussen 'n Euro­peër en 'n inheemse bewoner van die Kaap, Sy was 'n Khoekhoen*-vrou wat as jong meisie deur Jan* en Maria* van Riebeeck in hulle huis geneem is en 'n Europese opvoe­ding ontvang het. In 1662 is sy deur 'n besoekende predikant*, ds Sybelius, gedoop. Hoewel sy en Van Meerhoff reeds 'n ge­ruime tyd saam geleef het, het haar doop* dit vir hulle moontlik gemaak om in 1664 wettig te kon trou. Eva het periodiek terug­gehunker na haar vroeëre bestaan en leef­wyse. Hulle oudste dogter, Petronella, tree met Daniel Zaayman in die huwelik en sy het sodoende die stammoeder van die Zaayman-familie in Suid-Afrika geword. Van Meerhoff is tydens 'n ekspedisie om slawe op Madagaskar te koop, in Antongil­baai vermoor.
Vir verdere lees: DW Kruger (red) 19862. Suid-Afrikaanse biografiese woordeboek, deel 2. Pretoria: RGN. J du Plessis 1911. A History of Christian Missions in South Africa, Londen: Longmans, Green & Co.